Дэлхийн кино урлагийн өдрийн мэнд хүргэе.

1895 оны 12-р сарын 28-ны өдөр Парис хотын "Гран-Кафе" гэх газар дэлхийн кино урлаг мэндэлжээ. Тэр 28-ны өдөр бямба гараг тохиосон гэдэг. Луи Люмьер, Огюст Люмьер гэх ах дүү хоёр аавынхаа Нью-Йоркоос авчирсан кинонуудыг үзэж өөрсдийн киног бүтээгээд, кино урлагийг төрүүлсэн гэдэг. Шударга бус сонсогдож байгаа биз? Тэднээс өмнө хэн нэгэн кино бүтээчихсэн байсан гэсэн үг биз? Мөн кино гээч зүйл урлаг төрхийг олохын тулд нэг тогтсон огноог бус хэдэн арваныг барсан шүү дээ. Харин 12-р сарын 28-ны өдрийг яагаад кино урлагийн төрсөн өдөр хэмээн тооцсоны учир нь Люмьерийн ахан дүүс анх удаа хөдөлгөөнт зургийг хана руу тусган үзүүлэх машиныг бүтээж, хүмүүст олноороо суугаад кино үзэх боломжийг олгож байсан юм. Ийнхүү нийт 10 киног 33 хүний бүрэлдэхүүнтэй үзэгчдэд толилуулсан байдаг.

Мөн миний хамгийн хайртай найруулагчдын нэг Германы дуугүй киноны эрин үеийн хамгийн тод төлөөлөгч болох Фридрих Вильгельм Мурнау 1888 оны энэ өдөр мэндэлсэн юм. Дуугүй киногоор яаж "хашгирч" болдогийг нотолж, киног урлаг төрхөө олоход том түлхэц үзүүлсэн эрхэм билээ.

Харин 1922 оны 12-р сарын 28-ны өдөр Марвелийн эцэг тэнгэр Стэн Ли өвөө мэндэлжээ. 1895 оны 12-р сарын 28-ны Люмьерийнхний үзвэр дээр зөгнөлт киноны загалмайлсан эцэг Жорж Мельес сууж байсан гэдэг, дэлхий түүнд Оддын дайнаараа өртэй юм шүү. Харин Мельес тийн суухдаа түүний зөгнөлт төрөл ирээдүйд нь Стэн Ли ба түүний нөхдийн киноны түвшинд хүрнэ гэж төсөөлж байсан болов уу?
 Хана руу дүрс тусгасандаа талархдаг цагаас өнөөгийн кинотеатрын хөгжил үүсч, болж буй үйл явдлыг л камерат буулгаад кино хэмээн нэрийддэг байсан үеэс утга учир шингэсэн урлаг болон дэвшжээ. 

Хөөрхий, би кино урлагийн ийм бэлгэшээлтэй өдөр төрсөндөө их олзуурхдаг юм. Бүгдэд нь дэлхийн кино урлагийн өдрийн мэнд хүргэе.